Trekker-fratsongeluk: “Ek weet my boetie was gelukkig toe hy gesterf het”Elsa en Louis Matthews Louis Matthews, die 20-jarige plaaswerker wat Dinsdagoggend in ŉ trekkerongeluk op ŉ plaas naby Vanderbijlpark in Gauteng dood is, het voluit gelewe en hy het vir plaaswerk gelewe, het sy sussie, Elna Matthews, Vrydag aan Maroela Media gesê. Maroela Media het Dinsdag berig Matthews het gesterf nadat ŉ trekker op hom geval het. Elna het verduidelik hoe die fratsongeluk gebeur het: “Louis het gras op die plaas se terrein gesny en moes daarna die bale skuif,” het sy gesê. “Hy het twee bale met die trekker opgelaai en dit geskuif. Hy het teruggegaan om die derde baal op te laai, maar toe hy die baal oplig, was die linkerwiel van die trekker op die rand van ‘n ou kuilvoergat. Die gewig was te swaar en die trekker het in die gat in getuimel en Louis het saam met die trekker ingeval. Hy was onder die linkeragterwiel vasgekeer.” Sy sê ander werkers het gehardloop om nog ŉ trekker te gaan kry om die trekker bo van Louis af op te lig, maar dit was reeds te laat. Hy is op die toneel dood verklaar. Louis het ses jaar lank op die plaas gewerk. Volgens Elna was haar boetie ŉ baie vrolike mens en entoesiasties oor die plaaslewe en sy werk. “Hy het altyd ŉ plan gehad as mense probleme gehad het. Hy was altyd positief en het nie toegelaat dat klein goedjies of selfs groot goed hom onder kry nie. Hy het altyd kop bo water gehou. Geld het hom ook nie gepla nie; hy sou altyd vir ander werkers op die plaas geld gegee het.” Sy sê hy het elke dag geglimlag, maak nie saak of hy ‘n probleem gehad het nie. Hy was ook altyd daar vir sy vriende. “My boetie het voluit gelewe en sy lewe was vir die plaas gewees, hy kon nie in die dorp aard nie, daarom weet ek my boetie was gelukkig toe hy dood is.” Louis se begrafnisdiens vind Donderdag om 11:00 by die Nederduits Hervormde Kerk in Fochville plaas. Hy laat sy suster, ma Louanne, en pa Harry agter.